รัฐบาลไทย-ข่าวทำเนียบรัฐบาล-รมว.ยุติธรรม พร้อมด้วยรักษาราชการแทน เลขาธิการ ป.ป.ส. ลุยสำรวจสถานการณ์ยาเสพติดชายแดนเชียงใหม่ เตรียมกำหนดพื้นที่ควบคุมพิเศษ อุดยาเสพติดทะลักเข้าไทย
วันเสาร์ที่ 4 พฤศจิกายน 2566
04/11/2566
รมว.ยุติธรรม พร้อมด้วยรักษาราชการแทน เลขาธิการ ป.ป.ส. ลุยสํารวจสถานการณ์ยาเสพติดชายแดนเชียงใหม่ เตรียมกําหนดพื้นที่ควบคุมพิเศษ อุดยาเสพติดทะลักเข้าไทย
รมว.ยุติธรรม พร้อมด้วยรักษาราชการแทน เลขาธิการ ป.ป.ส. ลุยสํารวจสถานการณ์ยาเสพติดชายแดนเชียงใหม่ เตรียมกําหนดพื้นที่ควบคุมพิเศษ อุดยาเสพติดทะลักเข้าไทย
ในวันเสาร์ที่ ๔ พฤศจิกายน ๒๕๖๖ พันตํารวจเอก ทวี สอดส่อง รัฐมนตรีว่าการกระทรวงยุติธรรม ลงพื้นที่ติดตามการดําเนินงานด้านยาเสพติดในพื้นที่ชายแดนจังหวัดเชียงใหม่ พร้อมด้วย พลตํารวจโท ภาณุรัตน์ หลักบุญ ผู้ช่วยผู้บัญชาการตํารวจแห่งชาติ รักษาราชการแทน เลขาธิการ ป.ป.ส. โดยมี พลโท นฤทธิ์ ถาวรวงษ์ แม่ทัพน้อยที่ ๓ พลตรี ประพัฒน์ พบสุวรรณ ผู้บัญชาการกองกําลังผาเมือง พลตํารวจตรี พรพิทักษ์ รู้ยืนยง รองผู้บัญชาการตํารวจภูธร ภาค ๕ นายอภิกิต ฉ.โรจน์ประเสริฐ ผู้อํานวยการสํานักงานป้องกันและปราบปรามยาเสพติด ภาค ๕ ร่วมแลกเปลี่ยนและรายงานสถานการณ์ ณ กองกําลังผาเมือง ต่อเนื่องพื้นที่ ปฏิบัติการนอแล อําเภอฝาง จังหวัดเชียงใหม่
รัฐมนตรีว่าการกระทรวงยุติธรรม กล่าวว่า รัฐบาลภายใต้การนําของ นายเศรษฐา ทวีสิน นายกรัฐมนตรี ต้องการลดความเดือดร้องของภาคประชาชนจากปัญหายาเสพติด และได้มีนโยบายเร่งด่วนในการ กําหนดพื้นที่พิเศษควบคุมการไหลเข้าของยาเสพติด ตามมาตรา ๕ (๑๐) ของประมวลกฎหมายยาเสพติด ใน ๓ จังหวัดที่มีพื้นที่ติดชายแดน คือ เชียงใหม่ เชียงราย และนครพนม ซึ่งตนได้มอบหมายให้ พลตํารวจโท ภาณุรัตน์ หลักบุญ ผู้ช่วยผู้บัญชาการตํารวจแห่งชาติ รักษาราชการแทน เลขาธิการ ป.ป.ส. บูรณาการร่วมกับ กองทัพ ฝ่ายปกครอง ตั้งมาตรการสกัดกั้นยาเสพติดในพื้นที่ รวมถึงการประสานงานกับประเทศเพื่อนบ้าน ในการร่วมสกัดกั้น ทั้งยาเสพติด และสารตั้งต้น และเป็นที่มาของการลงพื้นที่เพื่อรับฟังสถานการณ์การลักลอบนําเข้ายาเสพติดในครั้งนี้เพื่อให้กําหนดแนวทางได้อย่างถูกต้อง และให้เกิดการบูรณาการร่วมมือที่ได้ผลเป็นรูปธรรม
ด้าน พลตํารวจโท ภาณุรัตน์ หลักบุญ ผู้ช่วยผู้บัญชาการตํารวจแห่งชาติ รักษาราชการแทน เลขาธิการ ป.ป.ส. กล่าวว่า การกําหนดพื้นที่ควบคุมพิเศษ ตามมาตรา ๕ (๑๐) เตรียมดําเนินการใน ๑๕ อําเภอ ใน ๓ จังหวัด มาจากการวิเคราะห์สถิติพื้นที่ๆมีการลักลอบนําเข้ายาเสพติดสูง เช่นการนําเข้ายาบ้าในพื้นที่ชายแดนภาคเหนือที่ จังหวัดเชียงราย จังหวัดเชียงใหม่ คิดเป็นกว่า ๕๗ เปอร์เซนต์ของการนําเข้าทั้งหมดในห้วง พ.ศ.๒๕๖๕ ซึ่งหากเราสามารถสร้างแนวทางสกัดกั้นที่เข้มแข็งตรงจุดเหล่านี้ได้จะช่วยลดปริมาณยาเสพติดที่นําเข้าสู่ประเทศไทยได้จํานวนมาก และต้องดําเนินการควบคู่กับการสร้างความเข้มแข็งจากภายในในการรักษาผู้ติดยาเสพติด ผู้มีอาการจิตเวชจากยาเสพติด ตามแนวทางเปลี่ยนผู้เสพเป็นผู้ป่วยด้วยเช่นกัน
โดย พลโท นฤทธิ์ ถาวรวงษ์ แม่ทัพน้อยที่ ๓ ในฐานะผู้อํานวยการศูนย์อํานวยการปฏิบัติการแก้ไขปัญหายาเสพติดชายแดนภาคเหนือ ได้รายงานถึงสถานการณ์และแนวทางการขับเคลื่อนการสกัดกั้นยาเสพติดในพื้นที่ภาคเหนือว่า แหล่งผลิตในพื้นที่สามเหลี่ยมทองคํา อัตราการผลิตยาเสพติดสูงขึ้น โดยมีการลักลอบนําเข้าสารตั้งต้นและเคมีภัณฑ์จากต่างประเทศและจะลักลอบขนยาเสพติดเข้ามาพักคอยในแหล่งพักตามแนวชายแดน เพื่อรอการลําเลียงเข้าสู่เขตไทย และพบว่ามีการลักลอบขนส่งยาเสพติดผ่านทางระบบโลจิสติกส์ในรูปแบบพัสดุภัณฑ์มากขึ้น เนื่องจากมีความเสี่ยงน้อย ใช้ต้นทุนต่ํา รวดเร็ว และสามารถส่งถึงผู้รับได้โดยตรง
จากนั้น รัฐมนตรีว่าการกระทรวงยุติธรรม พร้อมคณะเดินทางไปที่ฐานปฏิบัติการนอแล อําเภอฝาง เพื่อเยี่ยมชมการปฏิบัติงาน พร้อมมอบเครื่องอุปโภคแก่เจ้าหน้าที่และนักเรียนโรงเรียนบ้านขอบด้ง และตรวจพื้นที่เกิดเหตุปะทะ/ตรวจยึดยาเสพติดที่บริเวณช่องทางศาลาแปดเหลี่ยม ก่อนเดินทางติดตามการดําเนินการงานด้านยาเสพติดในพื้นที่จังหวัดเชียงรายต่อไป